Isa, tänu Sulle kõige eest,
mida oled tegemas meie meeskonnas, juhtkonnas
ja Hillsongi Piiblikoolis.
Nii palju erinevaid lugusid
ja nii palju erilisi õpilasi maailma eripaigust,
kes on pühendanud end teenima Sind.
Issand, me täname Sind selle erilise au ja rõõmu eest
ja õnnistame siinseid inimesi Jeesuse nimel, aamen.
Mu tänane sõnum kannab nime "Armu koda".
Koguduste rajamine ja elavad elud moodustavad kokku armu koja.
Taaveti paleed kirjeldati Jumala tegude põhjal
armu kojaks.
Või vähemalt ma ise tõlgendan seda nii.
Sakarja 12:10 on üks "tagasi tulevikku" tüüpi salm,
mis on oma olemuselt messiaanlik
ja räägib otsekui Jeesusest.
"Ja ma valan Taaveti soo peale ja Jeruusalemma elanike peale
kaastunde ja anumise vaimu;
siis nad vaatavad sellele, kelle nad läbi pistsid,
ja kaeblevad tema pärast, nagu kaeveldakse ainsa lapse pärast,
ja nutavad tema pärast kibedasti,
nagu nutetakse kibedasti esmasündinu pärast."
Jumal ütleb Taaveti palee kohta, et Ta valab selle üle armu vaimu.
Selles piiblilõigus on isegi öeldud, et kaastunde ja anumise vaimu,
mis viitab ka kui palve vaimule.
Mulle loob see pildi Jumala kojast kui paigast,
kus Jumala arm ja suveräänsus ühtivad inimliku haprusega.
Sest see on armu ja meeleparanduse koht.
Armu ja anumise koht, mis on üsna võimas.
Lugedes kõigest sellest,
mida Piibel räägib armu ja selle kättesaadavuse kohta
ning selle kohta, kuidas Jumal selle välja valab,
siis see paneb mind mõistma, kui oluline see on,
et ka meie elaks armulikku elu.
"Kellele palju on antud, sellelt palju nõutakse."
Ma ei usu seda.
Piiblis on öeldud:
"Muidu olete saanud, muidu ka andke!"
Me oleme saanud osa imelisest armust,
lõputust armust,
mis tähendab, et see ei saa kunagi otsa,
vaid see on pidevalt olemas.
On lausa hämmastav, kui kiiresti inimesed võivad unustada
neile osaks saanud armu.
Unustada ära selle armu lõpmatuse, mis on neile osaks saanud
ja elada armuta elu.
On hämmastav, kuidas kogudused võivad olla armutud
nii inimeste, kui teiste koguduste suhtes.
Kogudused võivad olla armutud nii üksteise suhtes,
kui ka maailma suhtes.
Kogudused võivad olla armutud isegi selle läbi,
kuidas nad oma koguduses evangeeliumi esitlevad.
Mina tahan, et meie kogudus oleks armu koda.
Usun, et Jumal on kutsunud meid olema armu koda,
mistõttu tahan ka, et iga me koguduse liige
kannaks endas maksimaalselt armu meelsust.
Seda meeles hoides, vaatame Johannese 1:16-17
Armu kohta on küll palju piiblisalme, mida lugeda ja millest rääkida,
kuid siin on öeldud:
"Jah, meie kõik oleme võtnud tema täiusest, ja armu armu peale.
Seadus on ju antud Moosese kaudu,
arm ja tõde aga tulnud Jeesuse Kristuse kaudu."
Armu armu peale ehk teisisõnu: ikka ja jälle armu armu peale.
Lõputu arm, mis kestab igavesti.
See on üks võimas asi,
kui elame oma elu pühendununa armule,
sest nii saame ka nägema Jumala liikumist oma elus ja elu läbi.
Sa saad nägema, kuidas Jumal kasutab sind
ja kuidas Ta soosing hingab Sinu elu üle.
Piibli laiendatud tõlge ütleb Johannese 1:16-17 osas järgmist:
"Tänu Tema täiusele ja rikkusele
oleme me kõik saanud oma osa ja saanud varustatud
ühe armuga teise järel
ja ühe vaimse õnnistusega teise järel.
Ühe soosinguga teise järel ja kuhjade viisi andidega teiste järel."
Armu armu järel, õnnistusi õnnistuste järel,
soosingut soosingu järel ja kuhjade viisi ande andide järel.
"Kui käsuseadus tuli Moosese kaudu,
siis arm - väljateenimatu soosing ja vaimne õnnistus - ning tõde
on tulnud Jeesuse Kristuse kaudu."
See on ikka täitsa hämmastav, kui mõelda Jumala armu peale.
Kui mõelda inimeste peale,
kes on tulnud Austraaliasse erinevaist maailma paigust,
et olla siin just nüüd ja praegu.
Kuulda neid imelisi lugusid armust, mis on lasknud sel rahval tulla.
See kätkeb inimeste isiklikke lugusid ja tunnistusi sellest,
kuidas Jumal on sekkunud
ja lugusid õnnistustest ning soosingust mida inimesed on kogenud,
või kogemas -
seda kõike selleks, et nad saaks olla siin nüüd ja praegu.
Usun, et see on üks pöördeline aeg iga me piiblikooli õpilase jaoks,
sest kõik, kes on siit juba tagasi koju läinud,
on öelnud, et see aeg siin muutis nende elu.
Et see oli elumuutev aeg!
Kuid küsimus pole vaid loengutes, kus nad käivad,
või meie ülikooli juhtkonnas ja meeskondades,
kes muidugi on ka imelised.
See peamine küsimus on selles, mida Jumal teeb oma armu kojas,
mis kuidagi jääb inimeste sisse
ja viib neid tagasi erinevatesse maailma paikadesse,
kus nad kuulutavad pühendunult häid sõnumeid Jeesusest;
kuulutavad armu evangeeliumi üle kogu maailma.
See on ikka täiega hämmastav!
Jumal annab meile armu armu peale.
Sõna otseses mõttes armu armu peale.
Mina usun, et see armu armu peale, nagu seal Johannese 1:16-17 kirjas,
ei tähenda ehk minu jaoks sama nagu seal mõeldud on.
Seda kuhjaga armu armu peale.
Minu jaoks tähendab armu armu peale seda,
et me lisame oma armu Jumala armule.
Me ise oleme armu saanud
ja nüüd lisame sellest kõikväelise Jumala armule.
Kogen kogu oma südamest, et elades oma elu sellisel moel,
sa ka näed, kuidas Jumala soosing ja õnnistused lihtsalt järgnevad sulle.
Need otsekui jahivad sind ja saavad su kätte.
Paljud inimesed otsivad kogu oma elu seda "miskit",
kuid samas elavad ise armutut elu,
mis kuidagi tungib nende sisse ja märgistab kogu nende elu
ning lõpuks lõikab täiesti läbi kogu armu voolu nende ellu.
Samas, kui elad oma elu armuliselt,
näed ka, kuidas arm lihtsalt voolab ka su enda ellu.
Nii et olgem siis armu koda, Jeesuse nimel.
Mõeldes armule, mõtlen kolmele peamisele sambale,
kuigi Piibli sõnul on armul mitmeid varjundeid, külgi ja omadusi.
Nii et 30 minutilise kõne jooksul ei jõua kõike ära rääkida ja öelda,
et vot selline arm ongi.
Sest arm on lõputu ja tal on mitmeid imelisi külgi.
Kuid pole kahtlustki,
et üks armu võtme-elemente on andestus.
Me oleme armu läbi päästetud.
Kahjuks jäävad paljud inimesed ainuüksi selle tõsiasja juurde pidama,
kuigi Piibel räägib sellest,
et me saame jätkuvalt armu armu peale.
Räägib sellest, et me saame õnnistusi õnnistuste peale.
Räägib kuhjade viisi andidest andide peale.
Seega minu jaoks on andestus üks armu peamistest sammastest.
Millal iganes Jeesus jagas mõne loo või tähendamissõna,
siis Ta alustas peaaegu et alati nii: "Taevariik on...sarnane."
Nii et, kui tahad teada, milline taevas on,
ei pea sa selleks surema ja taevasse tiiru tegema,
et siis selle kohta hiljem raamat kirjutada.
Seda pole vaja!
Piisab sellest, kui loed lugusid, mida Jeesus rääkis,
muutes taeva praktilisel ja mõistetaval moel
nii käegakatsutavaks.
See on see, kuidas saame aimu taeva vaimsusest.
Sest ohtlik kuulutus on samuti sellesse peidetud.
Jeesus õpetas meid Matteuse 6 ptk's, kuidas paluda
ja selles peituv ohtlik kuulutus räägib järgnevast:
"Sinu riik tulgu, Sinu tahtmine sündigu
nõnda, kui taevas nõnda ka maa peal."
Ehk see taandub sellele, et me haarame kinni taeva vaimsusest
millest saame aimu lugude kaudu, mida Jeesus jagas
ja elame selle lihtsalt välja.
Üks Jeesuse lugudest räägib väga otseselt andestusest.
See on kirjas Matteuse 18:23-34 ja on väärt kogu loo ette lugemist.
"Seepärast on taevariik kuninga sarnane,
kes tahtis oma sulastega arvet teha.
Kui ta siis hakkas arvet tegema,
toodi ta ette üks, kes võlgnes talle kümme tuhat talenti.
Et tal aga maksta ei olnud,
käskis isand müüa tema ja ta naise ja lapsed
ja kõik, mis tal oli, ning maksta."
Nii et võla katteks pidi müüdama mitte vaid mees ise,
aga ka ta naine, lapsed ja kogu ta vara.
"Siis see sulane kummardas teda maha heites ja ütles:
Ole minuga pikameelne ja ma maksan sulle kõik!”
Ja isandal hakkas sulasest hale,
ta laskis tal minna ning kustutas laenu."
Isandal hakkas sulasest hale,
ta laskis tal minna ning kustutas laenu.
"Aga kui see sulane oli välja läinud, leidis ta ühe kaassulase,
kes võlgnes talle sada teenarit..."
Mees ise oli olnud võlgu 10 000, ta sõber talle aga vaid 100 teenarit.
"Ja temast kinni haarates..."
Mitte sellisel moel nagu haigete eest palvetatakse.
"Ja temast kinni haarates kägistas ta teda ja ütles:
Maksa, mis sa võlgned!”
Siis see kaassulane palus teda maha heites:
Ole minuga pikameelne ja ma maksan sulle!”
Aga tema ei tahtnud,
vaid läks ning laskis ta heita vangi, kuni ta oma võla ära maksab.
Kui nüüd teised sulased nägid, mis sündis, olid nad väga nördinud
ja tulid ning kaebasid oma isandale kõik, mis oli juhtunud.
Siis kutsus isand tema enese juurde ja ütles talle: Sa tige sulane!
Ma kustutasin kogu sinu võla, sest sa palusid mind.
Eks siis sinagi oleksid pidanud halastama oma kaassulase peale,
nõnda nagu mina sinu peale halastasin!”
Ja ta isand vihastas ning andis ta piinajate kätte,
kuni ta maksab ära kõik, mis ta temale võlgnes."
Ehk siis, see sell sai ise küll andeks, kuid ei jaganud seda andestust teisele
nii et arm sai läbi lõigatud ka tema enda elust.
Ja see on just see, millest ma räägin -
me oleme saanud nii palju!
Kui me aga ei mõista selle armu sügavust ja kaalu,
on lausa hämmastav,
kui kiiresti me unustame olla armulised teiste suhtes.
Olen olnud erinevates nõukogudes, kes tegelevad jumalasulastega
ja vahel ka nende läbikukkumistega
ning kohanud seal vahel meelsust: "Nad ei muutu kunagi!"
See aga tõmbab inimesele täiega vee peale
ja annab mõista, et nendega pole enam midagi rääkida.
"Nad ei muutu kunagi!"
Kui aga mõtlen sellele väljateenimatule armule,
mis nii mulle kui sulle on osaks saanud;
sellele Jumala armule, mis tugineb täiesti vaid sellele,
kes Tema on ja mida Ta meile annab,
siis meil kui kristlastel pole vähimatki alust olla armutud.
Pole vähimatki alust!
Nii et andestus on üks armu alustalasid.
Teiseks kindlasti soosing, mida me pole ära teeninud
ja mida samuti teistega jagama peame.
Kui omad heldet ja armulist meelsust nii nagu apostel Johannesel oli...
Mida ta palus oma sõbra eest 3 Johannese 1:2?
Palus ta, et ta sõber püsiks rõhutud ja näljasena?
Ei!
"Armas, soovin sulle, et sul läheks igati hästi
ja sa oleksid terve, nõnda nagu läheb hästi su hingel."
Olgem inimesed, kellel on hea meel teiste hea käekäigu üle;
kellel on rõõm, kui teiste teenistustel hästi läheb
ja neil üldse kõik kenasti laabub.
Me tahame rõõmustada nendega, kes rõõmustavad
ja samas nutta nendega, kes nutavad.
Vahet pole, kust maalt või kogudusest sa tuled -
tahame tunda rõõmu sellest, kui sel kogudusel läheb hästi.
Olgem inimesed, kellel on hea meel teiste hea käekäigu ja tervise üle.
Kui su parimal sõbral hakab paremini minema, kui sul,
siis see on alati üks hea armulikkuse proovikivi.
See on lausa parim armulikkuse proovikivi,
sest kõik teavad, et nad pole sama vaimulikud, kui sina;
nad teavad, et nad ei vääri seda nii palju, kui sina seda vääriks;
nad teavad, et nad pole nii andekad ja osavad, kui sina
ega isegi nii ilusad, kui sina.
Seega, miks peaks Jumal õnnistama sellist "vaest patukotti"?
See on nüüd muidugi tolle variseri suhtumine,
kes ütles maksukoguja kohta: "Vaata vaid seda räpast patukotti!"
Ometi oli Jeesus armuline just sellele patukotile,
mitte aga armutule variserile.
Armulikkuse vähesus me elus lõikab läbi armu juurdevoolu.
See lõikab selle läbi ka me tuleviku ja teenistuse suhtes.
Küll aga suudad sa tohutult palju, kui elad oma elu armulikkuses,
sest avades oma elu Jumalale,
saad sa armu armu peale.
Päästetud saamine on alles armu algus ja mitte selle lõpp.
See on see, kust kõik alles alguse saab!
Arm on kui eluviis ja Jumal annab seda muudkui juurde.
See on lõputu ja see muudkui voolab ja voolab.
See on võimas!
Nii et andestus ja soosing.
Kolmas alustala, mis lähtub armu kontekstist,
on Jumala võimaldav vägi.
Ehk siis Jumal muudab me jaoks võimalikuks
teha seda, mida me ise ei suudaks.
Seda Tema armu läbi.
Kui arvame, et ikka me ise oleme lõpp tegijad
ja kõik sünnib vaid tänu meile,
siis kui me vaid näeks, kui palju ületunde inglid teevad
ja kui palju taevas kogu loosse panustab.
Näeks, kuidas Jumal oma väe läbi tõstab meid üles
ja laseb neil asjadel sündida.
Kui Bobbie alustas "Colour"-konverentside korraldamist,
oli neid alguses vaid kaks - Bobbie ja ta parim sõber Holly Californiast.
Bobbie kutsus ta kõnelema ühele väikesele naistekonverentsile -
esimesele, kus ta eales oli kõnelenud.
Kuid siis ta sai ilmutuse, et see ei jää vaid naistekonverentsiks,
vaid sellest kasvab välja midagi muud.
Holly polnud vist kunagi varem kusagil kõnelenudki.
Võimalik, et ehk oma koguduses, kuid mitte kunagi väljaspool seda.
Kuid nad tulid kahekesi siia ja reklaamisid seda konverentsi,
mis oli nende jaoks esimene, mida korraldada.
Sinna tuli kokku 600 naist... - 602 naist.
602 naist!
Ülejäänu on juba ajalugu,
sest Jumal valas kogu selle loo üle armu armu peale.
Jumala võimaldav vägi on miski,
millest mina ja Bobbie vägagi teadlikud oleme.
Inimesed küsivad: "Kuidas te selle kõigega toime tulete?"
"Kuidas te jaksate nii palju reisida ja ringi käia?"
Kuid see kõik on vaid tänu Jumala armule.
Ja kui Jumala arm on millegi taga, siis see annab sulle ka võime
teha seda, milleks Ta on sind kutsunud.
Sa võib-olla ei tunne, et peaksid tulema meie Piiblikooli,
kuna arvad, et oled nagunii palju targem ja andekam.
Või sa võid tunda hoopis vastupidi -
sa koged, et kõik siinsed õpilased on sinust palju andekamad
ja su ebakindlused hakkavad maad võtma.
Ning sa tunned end nii
nagu Saatan tahabki panna noori end tundma.
Näiteks: "Kuidas ma küll siia eales sobitun?"
"Kuidas ma siin küll sõpru leian?"
Kuid tea, et tegelikult taandub kõik Jumala armule ja väele.
Ta võtab eikellegi ja teeb temast kellegi,
Ta võtab millegi tavalise ja muudab selle erakordseks.
Ta võtab Jeesust armastavad, armu järgi näljased inimesed
ja lisab neile armu armu peale.
Sellest aga saab teie elu tunnistus ja elu lugu.
Meie koguduses on nii palju imelisi inimesi,
kuid seda tänu Jumala jätkuvale võimaldavale väele,
mis toob esile lugusid lugude järel Tema imelisest armust.
Usun, et Jumal võib anda taolise tunnistuse ükskõik, kellele siin
Kui sul on lapsi,
siis üks võrratu asi nende kasvamise juures on see,
et sa võid hakata rääkima neile igasugu lahedaid lugusid.
Ehk siis: andestus, soosing ja Jumala võimaldav vägi -
armu 3 peamist alustala.
Mida see aga meie jaoks tähendab?
Seda, et peame elama oma elu andestavas meelsuses.
Seda, et peame omama samasugust suhtumist,
mis oli Johannesel oma sõbra suhtes:
"Soovin sulle, et sul läheks igati hästi ja sa oleksid terve,
nõnda nagu läheb hästi su hingel."
Kui omad inimeste suhtes sellist suhtumist,
siis kuulutan sulle kohe praegu, et arm saab olema osa su loost!
Arm, millele lisatakse armu armu peale
ja õnnistusi õnnistuste peale.
Seega rääkides armu kojast,
siis seal valitseb kõrgendatud teadlikkus
Jumala piiramatust armust.
Ma kasvasin üles pastori pojana.
Ma sündisin nö Päästearmee perre,
2-aastaselt sai minust baptist
ja 3-aastaselt nelipühilane,
sest see on see, kes minu vanematest sai.
Nii et minu lugu on selline.
Kasvades üles kristlikus kodus, on igal ühel oma ilmutus Jeesusest.
Olete te kunagi kuulnud seda ütlust:
"Jumalal pole lapselapsi, vaid kõik on Tema lapsed"?
Nii et igal ühel on oma ilmutus Jeesusest.
Kõigil mu kolmel lapsel oli teismeeas oma ilmutus Jeesusest
ja see on väga võimas!
Sageli aga on inimestel ka väga tume minevik,
mistõttu kui nad päästetud saavad, on see väga võimas kogemus
ja nad on vägagi teadlikud armu tähendusest.
Vahel meie, kes me oleme kasvanud üles selle kõige keskel,
peame lausa teadlikult paluma Jumalalt
seda kõrgendatud teadlikkust armust, mille osaliseks oleme saanud.
Sest muidu sa hakkad arvama, et oled selle armu ära teeninud
ja taoline meelsus pole mitte alati armuline.
Taolisel meelsusel puudub sageli tänutunne,
mis paneks meid elama andestaval ja õnnistaval moel,
soovides inimestele vaid parimat.
Mis paneks andma endast kõik,
et võimaldada teistel saada osa ülestõstvast armu meelsusest,
mis ka Jumalal endal on.
Nii et armu kojana peame kandma hoolt selle eest,
et see piiramatu armu loomus
oleks kinnistunud sügavale meie vaimu.
Ja see ei puuduta mitte vaid kõiki teisi, aga ka sind!
Ükski patune pole hullem, kui mõni teine patune.
Tuttavlikkus ei aita ehitada üles armu koda.
Kui kõik tundub su jaoks juba tuttav ja sa ütled:
"Oh, ma olen seda juba kuulnud ja vajan juba midagi sügavamat!",
siis taoline suhtumine on mäda ja viitab ka armu puudumisele.
Sest armu meelsus julgustab ja tõstab inimesi üles;
see ehitab üles ja on vastuvõtlik.
Vastuvõtlikkus on üks olulisemaid asju kristlikus elus.
See, et oled näljane ja vastuvõtlik,
mitte ei arva, et oled juba kõike näinud-kogenud.
See on nii lahe olla inimeste seltsis, kelle silmad on hämmingust pärani
ja kes tõesti imetlevad erinevaid asju.
Sa ei taha minna Disneyland'i kellegagi,
kes arvab, et on näinud kõike,
vaid kellegagi, kel on silmad imestusest pärani!
Kui me oma lastelastega seal esimest korda käisime,
olid nad juba piisavalt, et seda hinnata.
Käisime seal kogu perega veidi üle aasta tagasi.
Ma ei unusta seda kunagi, sest me pojatütar Lexie,
kes on üsnagi ebatavaline laps,
seisis seal Disneyland'is ühe tee ääres,
kui suur ja võimas paraad mööda läks.
Seal paraadis osalevad kõik Disney printsessid
ja kõikvõimalikud muud tegelased oma imeliste kostüümide ja kleitidega.
Lexie seisis seal tee ääres
ja kisendas iga mööduva isiku peale vastavalt nende tegelaskujule.
"Ariel! Ariel! Ariel!"
Ta kisendas seal vähemalt 45 min iga mööduva tegelaskuju peale
ja kuna armu antakse armu peale,
siis iga viimne kui tegelaskuju
kuulis seda väikest tüdrukut sealt tuhandete seast
hüüdmas nende nimesid
ja igaüks neist lõi temaga silmkontakti ja lehvitas talle.
Absoluutselt iga viimne kui üks neist, sest tal oli üks nälg nende järele.
Seal polnud märkigi "Ah ma tean neid kõiki!" suhtumisest.
Meil on jätkuvalt võimas kogudus ja sa saad osa võimsast keskkonnast,
kui me hoiame alal imetleva ja imestava meelsuse.
Kui Hillsongi Piiblikool hoiab alal sama meelsuse,
saavad kõikide elud sügavalt mõjutatud
ja täielikult muudetud.
Selles on midagi imelist olla koos kellegagi,
kes kannab endas imetlevat vaimsust, mis minu meelest on täiega lahe!
Nii et see ohtlik kuulutus...
Räägime sellest Piibli laiendatud tõlkes.
Matteuse 5:3-9
"Te olete õnnistatud, kui olete oma viimse piiri peal,
sest mida vähem on teid, seda enam saab Jumal valitseda.
Te olete õnnistatud, kui on tunne, et olete kaotanud millegi,
mis tundus teile kõige kallimana,
sest ainuüksi nii saate vastu võtta selle,
kes on tegelikult kõige kallim.
Te olete õnnistatud, kui olete rahul sellega, kes te olete -
ei vähem ega rohkem,
sest sel hetkel tunnete uhkust kõige üle,
mida ei saa rahaga osta.
Te olete õnnistatud, kui teil on tõeline nälg Jumala järele,
sest Tema jook ja toidus moodustavad parima roa,
mida te eales saanud olete.
Te olete õndsad, kui hoolite hetkest, kus keegi ei hooli,
sest siis leiate, et ka teie eest kantakse hoolt.
Te olete õnnistatud, kui saate oma sisemaailma -
oma meeled ja südame - õigele joonele,
sest nii näete ka Jumalat välismaailmas."
Armuliku meelega elamine;
vastuvõtliku meele omamine väljateenimatu armu suhtes,
tähendab, et su süda on täis armu
ja see muudab su sisemust nii,
et sa näed Jumalat ka välistes asjades.
See on lahe, kas pole?
"Te olete õndsad, kui õpetate inimesi tegema koostööd
teineteisega võistlemise või kaklemise asemel.
Sest see on see koht, kus avastate, kes te tegelikult olete
ja milline on te koht Jumala perekonnas.
Te olete õnnistatud,
kui te pühendumine Jumalale ärgitab tagakiusu,
sest tagakius juurutab teid veelgi sügavamale Jumala asjadesse"
Kõik see on osake sellest, kuidas armu koda välja näeb.
See tähendab omada südant, mis annab edasi Jumala õnnistusi.
Sa hoolid. Nii lihtne see ongi!
Õndsad on armulised ehk need, kes hoolivad.
Kui me elaks ainuüksi selle ohtliku kuulutuse järgi,
siis armu vaim täidaks kogu selle paiga
ja murraks enam müüre, kui miski muu seda eales suudaks.
Üks vanarahva ütlus ütleb:
"Meega tapad palju rohkem kärbseid, kui äädikaga!"
Sa saavutad armu ehk mee läbi palju rohkem mõju ja austust,
kui käsumeelsuse, kõiketeadmise ja seaduste läbi.
Imeline arm, kui armas selle kõla
Mis päästis minusuguse õnnetu
Olin kord kadunud, kuid nüüd olen leitud taas
Olin kord pime, kuid nüüd taas näen
Imeline arm, kui armas selle kõla
Mis päästis minusuguse õnnetu
Olin kord kadunud, kuid nüüd olen leitud taas
Olin kord pime, kuid nüüd taas näen
Nüüd ma tõesti näen
Näen seda armastust Su silmis
Sa andsid oma elu,
et tuua kõik murtud tagasi ellu
Nüüd ma tõesti näen
Näen seda armastust Su silmis
Sa andsid oma elu,
et tuua kõik murtud tagasi ellu
Oleme me unustanud
selle lähedase, igavese vestluse
Looja
ja loodu vahel?
Kuid samas meid tõmbab miski.
Üks sosin, et me võiks siiski kuulda
ja häälestada ümber oma meeled,
kuniks Ta ootab,
ootab
ja ootab meie vastust.
Kõnele,
ma kuulan
Kõnele,
me kuulame
Enne, kui me üldse teadsime, milleks meid on kutsutud
ja mida see endast kujutab,
siis teadsin vaid, et peame alustama Mäejutluse õnnistussõnadega.
Me mõtleme isegi koguduses, et:
"Kui ma vaid oleks parem inimene, siis Jumal võtaks mu vastu!"
Jumal aga ütleb: "Vahet pole, kes sa oled!"
Me ei pea pingutama selle nimel, et olla Jumala väärilised,
vaid me leiame Jumala, kui alistume Talle.
Me ei alistu seetõttu, et oleme kaotajad,
vaid seetõttu, et Tema on juba kõik ära võitnud meie heaks.
See on see, kust Taevariik alguse saab.
Kui imeline see on,
kuidas Johannese evangeelium räägib armu saamisest armu peale.
Laiendatud piiblitõlge räägib kuhjade viisi armust kuhjade peale,
soosingust soosingu peale ja õnnistustest õnnistuste peale.
See on see, kuidas Jumal toimib.
Kui me piiraks armu vaid ühe kogemusega -
hetkega, mil saime armu läbi päästetud,
siis me kahandaks armu väärtust,
sest arm ei saa kunagi otsa, vaid on pidevas voolamises.
Ma olen nii tänulik Jumalale, et võin kogeda Ta imelist armu,
mistõttu tahan ka elada kõrgendatud teadlikkusega
armu väljateenimatust loomusest, mis Jumalal on minu suhtes.
Ehk teisisõnu - sel pole mingit pistmist sellega, mille oleksin välja teeninud.
Kuigi inimesed vahel arvavad,
et nad on õnnistatud, kuna on selle ära teeninud.
Kõik, mida Jumal on meie heaks teinud,
on vaid imeline arm
ja kui me seda ei mõista, läheb nii mõndagi kaduma.
Ja kui siis keegi kaotab silmist armu, mida Jumal talle on osutanud,
muutub ta ka armutuks teiste inimeste suhtes
ja ta kristlus muutub karmiks, hukkamõistvaks ja näpuga näitavaks.
Seda seetõttu, et ta on kaotanud silmist Jumala armu
Ma tahaks olla pastoriks kogudusele, mis on armu koda.
Paik, kus arm ja tõde käivad käsikäes.
Jah, me seisame tõe ja õiguse eest;
seisame selle eest, mis õige ja mis on Jumala Sõna,
kuid me täiendame seda armu ja kaastundega,
hoolivusega kõige end ümbritseva suhtes.
Pannes kõik need asjad kokku oma elus,
sa näed, et arm ei lakka voolamast su ellu
ja Jumala soosing on alati sinuga.
Ole õnnistatud ja tänud vaatamast meid!
Kena jätku ja näeme taas nädala pärast!
Tõlge: Anne-Ly Raukas